Informatīvais ziņojums

**NBS kaujas spēju attīstības projekti Latgales reģionā**

Latgales reģionā ir vairāki nacionālo bruņoto spēku (turpmāk – NBS) infrastruktūras objekti un vienības. Šobrīd Latgalē izvietoti: Zemessardzes (turpmāk – ZS) 3. brigādes štābs un ZS 32. bataljons (Rēzeknē), ZS 34. bataljons (Daugavpilī) un ZS 35. bataljons (Preiļos). Bez šo vienību infrastruktūras objektiem Latgales reģionā atrodas NBS reģionālas nozīmes poligons “Meža Mackeviči” (Daugavpils novadā) un radaru infrastruktūra.

Latgales reģions ir sevišķi nozīmīgs no valsts drošības aspekta, tādēļ pēdējos gados tam ir veltīta pastiprināta uzmanība. Bruņoto spēku spēju stiprināšanas un kaujas gatavības celšanas pasākumi, kā arī sadarbības stiprināšana ar civilajām institūcijām Latgales reģionā ir noveduši pie jaunas vienības izveides (izveidota profesionālā dienesta Kaujas atbalsta rota ZS 3. brigādē), NBS infrastruktūras objektu sakārtošanas un paplašināšanas, intensīvākas apmācības un militāro vingrinājumu mēroga pieauguma, kā arī atsevišķiem pasākumiem ar vietējo uzņēmumu un pašvaldības dalību.

Drošības stiprināšanā būtiska nozīme ir Latvijas iedzīvotāju aktīvai interesei un līdzdarbībai aizsardzības stiprināšanā. Šajā kontekstā jāuzsver Latgales reģiona iedzīvotāju aktivitāte, respektīvi – ZS 3. brigādē ir vieni no augstākajiem rādītājiem gan zemessargu piesaistei, gan zemessargu dalībai mācībās. Arī profesionālā dienesta Kaujas atbalsta rotas sekmīga izveide ir tiešs apliecinājums pastiprinātai Latgales reģiona iedzīvotāju interesei par iespējām dienēt NBS. Šī interese iesaistīties valsts drošības stiprināšanā ir vērojama ne tikai ZS, bet arī Jaunsardzes kustības ietvaros.

Lai stiprinātu aizsardzības spējas, Aizsardzības ministrija (turpmāk – AM) kopā ar NBS ir uzsākusi vairākus nozīmīgus projektus bruņoto spēku kaujas spēju paaugstināšanai, tostarp – daļa no šiem projektiem tiek plānota Latgales reģionā. Kā nozīmīgākās bruņoto spēku darbības un pasākumi ir: profesionālā dienesta Kaujas atbalsta rotas izveide Zemessardzes 3. brigādē, infrastruktūras attīstības projekti un mācības un militārie vingrinājumi.

1. **Profesionālā dienesta Kaujas atbalsta rotas izveide**

Apzinoties drošības situāciju reģionā un iespējamos apdraudējumus, lai uzlabotu Zemessardzes reaģēšanas spējas Latgales reģionā, kā arī palielinātu NBS klātbūtni Latvijas austrumu daļā, tiek veidota profesionālā dienesta Kaujas atbalsta rota, kura nodrošinās augstu kaujas gatavību. Rotas izveide ir arī viens no Valdības rīcības plāna uzdevumiem, kura izpilde jānodrošina līdz 2018. gada beigām. Šī rota būs ZS sastāvā un atbalstīs ZS 3. brigādi.

No šī gada ir uzsākta šīs rotas komplektēšana ar personālsastāvu, un plānots, ka rota sastāvēs no 150 karavīriem. Šobrīd lielākā daļa no nepieciešamā karavīru skaita ir atlasīta, veic pamatapmācības kursu NBS Kājnieku skolā vai studē Nacionālajā aizsardzības akadēmijā. Neaizpildītas šobrīd palikušas tikai 26 amata vietas. Kaujas atbalsta rotas personāls pamatā tiek rekrutēts un atlasīts no Latgales reģiona iedzīvotājiem un zemessargiem.

Rota tiks dislocēta decentralizēti pa vadiem Daugavpilī, Rēzeknē un Preiļos. Vienība tiks nodrošināta ar ieroču sistēmām, mobilitātes platformām, sakaru līdzekļiem, optiskajiem līdzekļiem un individuālo ekipējumu, iekļaujot to ZS paaugstinātas gatavības apakšvienību konceptā[[1]](#footnote-1), tādējādi piesaistot paaugstinātas gatavības apakšvienību ieviešanas plānā paredzēto finansējumu. Sākotnējā kaujas gatavība tiks sasniegta līdz 2017. gada beigām, kad tiks nokomplektēti vadi un pabeigta pamatapmācība. Pilna kaujas gatavība tiks sasniegta līdz 2018. gada beigām.

1. **Infrastruktūras attīstības projekti**

Latgales reģionā laika posmā no 2017. līdz 2019. gadam AM plāno veikt investīcijas infrastruktūras attīstībā aptuveni 7.55 milj. EUR. Minētais investīciju apjoms paredzēts ZS 32. bataljona (Rēzeknē), 34. bataljona (Daugavpilī) un 35. bataljona (Preiļos) bāzu infrastruktūras uzlabošanai, NBS poligona “Meža Mackeviči” (Daugavpils novadā) attīstībai, kā arī radaru pozīciju izbūvei.

* ZS 32. bataljona Rēzeknes militārajā bāzē un ZS 35. bataljona Preiļu militārajā bāzē paredzēts veikt investīcijas noliktavu infrastruktūras uzlabošanā, kā arī profesionālā dienesta rotai nepieciešamās infrastruktūras nodrošināšanā. Kopējais finansējums Rēzeknes bāzes attīstībai plānots aptuveni 371 tūkst. EUR apmērā, savukārt Preiļu bāzes attīstībai – 980 tūkst. EUR apmērā.
* ZS 34. bataljona Daugavpils militārajā bāzē papildus profesionālā dienesta rotai nepieciešamās infrastruktūras nodrošināšanai paredzēts veikt investīcijas administratīvās infrastruktūras uzlabošanā. Kopējais finansējums no 2017. līdz 2019. gadam bāzes attīstībai plānots aptuveni 190 tūkst. EUR apmērā.
* Izpildot Valdības rīcības plāna 077.3 punktā doto uzdevumu, AM uzsākusi darbu pie reģionāla līmeņa poligonu attīstības. NBS apmācību infrastruktūras uzlabošanai Latgales reģionā paredzēts attīstīt poligonu “Meža Mackeviči”, paplašinot tā teritoriju līdz aptuveni 2100 ha un izveidojot jaunas šautuves un apmācību vietas. Papildus paredzēts slēgt lietošanas līgumu par papildu teritoriju izmantošanu aptuveni 2000 ha platībā. Līdz šim Latgales reģionā nav ticis izveidots reģionālas nozīmes poligons, kas atbilstu nepieciešamajām prasībām NBS vienību apmācībai. Ņemot vērā ZS attīstību un vienību kaujas gatavības nodrošināšanai nepieciešamo apmācību intensitātes pieaugumu (tai skaitā saistībā ar profesionālā dienesta Kaujas atbalsta rotas izveidi), vajadzība pēc reģionāla līmeņa poligona attīstības Latgales reģionā tikai pieaug. Nepieciešamās zemes platības plānots pārņemt AM valdījumā no A/S “Latvijas valsts meži”. Pašreiz ir uzsāktas sarunas ar A/S “Latvijas valsts meži” par poligona attīstības projektu, pēc tam tiks precizēts arī pārņemamo teritoriju apjoms un jaunā poligona robežas. Plānotais finansējums poligona infrastruktūras attīstībai ir 1.713 milj. EUR.
* Izlūkošanas, gaisa telpas novērošanas un pretgaisa aizsardzības spējas uzlabošanai Latgales reģionā plānots izbūvēt radaru pozīcijas. Projektam paredzēts 4.3 milj. EUR finansējums.

Papildus jāuzsver – lai gan ZS 3. brigāde aptver arī daļu no Zemgales reģiona un Vidzemes reģiona, tā skatāma kā vienots veselums, tādēļ būtiski ir arī citi nozīmīgi infrastruktūras attīstības projekti, kas tiks īstenoti, lai uzlabotu ZS 3. brigādes kaujas spējas. Papildus jau minētajiem projektiem ZS 3. brigādes atbalstam paredzēts veikt investīcijas aptuveni 26.135 milj. EUR apmērā, t. sk.:

* jaunu ZS bataljonu bāzu izveidē Krustpilī un Gulbenē – aptuveni 10.532 milj. EUR apmērā;
* infrastruktūras attīstībā Aizkraukles un Alūksnes militārajās bāzēs – aptuveni 10.093 milj. EUR apmērā;
* noliktavu kompleksa izbūvē Mežāres pagastā, Krustpils novadā – aptuveni 5 milj. EUR apmērā;
* 300 m šautuvju attīstībā Latgales reģionā – aptuveni 510 tūkst. EUR apmērā.

Lai pilnveidotu uzņemošās valsts atbalsta infrastruktūru, laikā līdz   
2021. gadam, piesaistot NATO drošības investīciju programmas līdzfinansējumu, paredzēts rekonstruēt dzelzceļa rampu Jēkabpilī. Šobrīd tiek izstrādāts patapinājuma līgums rampas pārņemšanai AM bezatlīdzības lietošanā.

**3. Nozīmīgākās NBS mācības Latgalē**

2016. gadā kā nozīmīgākās NBS mācības, kas norisinājās Latgales reģionā, var minēt “Dragoon Ride II”, Zemessardzes 3. brigādes lauka taktiskais vingrinājums “Zobens 2016”, kā arī ZS pamatapmācības nometnes.

“Dragoon Ride II” ietvaros pagājušā gada vasarā Latviju šķērsoja ASV 2. kavalērijas pulka mācību maršs, kas no Vilsekas Vācijā devās uz Tapu Igaunijā, lai piedalītos starptautiskajās mācībās “Saber Strike 2016”. Mācībās kopumā abos maršrutos[[2]](#footnote-2) pārvietotas aptuveni 400 tehnikas vienības un piedalījušies 1600 karavīri. “Dragoon Ride II” mērķis bija pārbaudīt sabiedroto spējas ātri pārvietoties NATO teritorijā un uzlabot starptautisko sadarbību. Savukārt mācībās “Zobens 2016” militārie spēki no Latvijas un ārzemēm izstrādāja un īstenoja aizkavēšanas, apturēšanas un pretuzbrukuma operācijas, ko varēja vērot visi interesenti Apmeklētāju dienas ietvaros. Pirmoreiz šādās mācībās tika iesaistīti arī Valsts policijas un Valsts robežsardzes pārstāvji.  Pēc iepriekšējā vasarā notikušā NATO samita tiek plānots, ka šogad apmācības notiks vēl intensīvāk un tajās iesaistīsies arvien vairāk sabiedroto.

Pagājušā gada vasarā tika uzsākta ZS pamatapmācības nometņu programma. Tās ietvaros tika nodrošināta pamatapmācība dienestu uzsākušajiem zemessargiem, lai apgūtu nepieciešamās iemaņas. Mācības lielākoties tika organizētas poligonā “Meža Mackeviči”. Šo programmu plānots arī turpmāk īstenot ZS apmācību procesa ietvaros.

Lai informētu civilo sektoru par valsts drošības jautājumiem, kā arī veicinātu civilmilitāro sadarbību, 2016. gada 14. oktobrī Rēzeknes novadā norisinājās AM organizētais seminārs Latgales reģiona uzņēmumu pārstāvjiem. Pasākumā piedalījās   
23 Latgales reģiona uzņēmumu pārstāvji no 15 uzņēmumiem, kā arī Valsts ugunsdzēsības un glābšanas dienesta un Valsts policijas pārstāvji. Semināra laikā tika diskutēts gan par potenciālā apdraudējuma valsts drošības jomā vispārējiem jautājumiem, gan aplūkota specifiskāka informācija par sagaidāmajām darbībām civilās aizsardzības un mobilizācijas jomās. Aizsardzības ministrija plāno arī turpmāk organizēt sabiedrības informēšanas un izglītošanas pasākumus par katra pilsoņa lomu un iespējām valsts aizsardzības stiprināšanā, kā arī informēt civilo sektoru par NBS atbildību un sasaisti ar civilās aizsardzības pasākumiem izņēmuma stāvokļa gadījumā. Tā tiks turpinātas nu jau par tradīciju kļuvušās lekcijas skolās, kuru ietvaros karavīri un aizsardzības nozares darbinieki informē skolēnus par valsts aizsardzības aktuāliem jautājumiem. Papildus Latgalē plānots arī seminārs skolu direktoriem par valsts aizsardzību un Valsts aizsardzības mācību skolās.

Tikko aprīlī ir noslēgušās mācības “Debesu Vanagi”, kurās piedalījās   
200 karavīri un zemessargi un ASV nodrošināja helikopteru atbalstu. Gatavojoties NBS apvienotajām mācībām „Namejs” 2018. gadā, kas aptvers visas NBS vienības, iesaistot arī rezerves karavīrus[[3]](#footnote-3), 2017. gada oktobrī plānotas mazāka mēroga mācības – “Mazais Namejs/Zobens 2017”. Mācībās piedalīsies aptuveni 900 karavīri un zemessargi, kā arī Igaunijas, Lietuvas un ASV karavīri. Papildus – no augusta līdz novembrim – notiks bataljona līmeņa lauka taktiskie vingrinājumi.

2018. gadā notiks NBS apvienotā līmeņa mācības “Namejs 2018”, kas aptvers visas NBS vienības (t. sk. zemessargus un rezerves karavīrus). Mācību laikā plānots, ka ZS 3. brigādei būs veicami nozīmīgi uzdevumi, kļūstot par vienu no aktīvākajiem mācību dalībniekiem.

Arī nākotnē, ņemot vērā plānoto ZS attīstību, kā arī sabiedroto klātbūtni, gan militāro, gan civilmilitāro mācību intensitāte tikai pieaugs un paredzams, ka daļa no tām tiks īstenota arī Latgales reģionā. Arī poligona “Meža Mackeviči” attīstība dos papildu stimulus plašākai šīs infrastruktūras izmantošanai mācībās.

Aizsardzības ministrs R. Bergmanis

Vīza: valsts sekretārs J. Garisons

27.04.2017.

1444

A. Šaraka, 67335275

Anita.saraka@mod.gov.lv

1. AM ziņojums “Par zemessardzes attīstību un paaugstinātas gatavības apakšvienību izveidi no   
   2015. līdz 2018. gadam” izskatīts Ministru kabinetā 29.07.2014. [↑](#footnote-ref-1)
2. Maršruti: 1) Subate–Daugavpils–Rēzekne–Gulbene–Smiltene–Valka; 2) Grenctāle–Bauska– Salaspils–Salacgrīva–Ainaži [↑](#footnote-ref-2)
3. Valdības rīcības plāna 076.1 punktā dotā uzdevuma izpilde [↑](#footnote-ref-3)